སྐབས་དེར་ཁོང་དགུང་གྲངས་སུམ་བརྒྱ་དང་ལྔ་བཅུ་ཡིན་པར་གྲགས་པ་སོགས་གོང་ནས་བརྗོད་ཟིན་པ་དང་།ཞལ་སློབ་འབངས་རྣམས་ཀྱིས་ཁོང་གི་ཞལ་ཆེམས་ལྟར་སྐྱབས་རྗེ་རེབ་གོང་སྐུ་གཞོགས་ཆེན་མོ༧ཨ་རོལ་རྡོ་རྗེ་འཆང་བློ་བཟང་ལུང་རྟོགས་བསྟན་པའི་རྒྱལ་མཚན་དཔལ་བཟང་པོ་སྔས་མགོའི་བླ་མར་བཀུར་པ་དང་།བྲ་ཚ་སྔགས་ཁང་དུ་སྐུ་གདུང་མཆོད་རྟེན་བཞེངས་པ་མ་ཟད།གཉེར་བ་དཔལ་ལྡན་གཙོ་མཛད་ནས་ཁོང་གི་སྐུ་སྲས་ཆོས་དབྱངས་རྒྱ་མཚོ་དང་ཚེ་དབང་སོགས་ཀྱིས་དགེ་བའི་སྦྱིན་བདག་གི་གདོང་བསུས་ཏེ་བོང་སྟག་དགོན་དགེ་ལྡན་བཤད་སྒྲུབ་རྣམ་རྒྱལ་གླིང་ངམ་ཨེ་ཝཾ་ཏཱ་རེའི་དགོན་པར་རྗེ་བཙུན་བྱམས་པ་མགོན་པོའི་གཙུག་ལག་ཁང་ཉིས་ཐོག་ཅན་བཞེངས་ནས་ཡོངས་སུ་གྲུབ།འདིར་སྨྲས་པ།